  Виталий Пронин «Уйпал кизили-2011» ӵошатскон ӧсъёссэ усьтӥз декабрь кутсконын Пермь улосысь Кудымкар городын. Со ортче кык арлы огпол. Отчы пырисько Россиысь фин-угор улосъёсын, Эстониын но Финляндиын чеберайёс пӧлын ӵошатсконын вормисе потэмъёс. Кызьы тодӥськомы, ӵапак Ксения Воронцова кылем арын тулыс нырысетӥ интые потӥз вал Удмуртиын ортчем «Чеберай» конкурсын.ӵошатскон«Уйпал кизили-2011» ӵошатскон радъяське ини куать ар ӵоже - 2005-тӥ арысен. Вормисе потэм нылъёс пӧлысь нырысетӥез - Карелиысь фин Элина Мейер, кыкетӥез - Комиысь Яна Васильченкова. 2009-тӥ арын «Уйпал кизили» нимен пусъемын коми-пермяк нылаш Анастасия Крохалёва. Озьы та ӵошатскон туэ нырысьсэ радъяськиз Пермь улосын. Конкурслэн положенияз угось пусъемын: вуоноез таӵе ужрад радъяське вормисе потэм чеберайлэн вордскем улосаз. Иське, Ксениялэн вормонэзлы луыса матысь кык ар куспын ӵошатскон нырысьсэ радъяськоз Удмурт шаерын!«Уйпал кизили-2011» конкурсэз радъяло фин-угор калыкъёслэсь культуразэс азинтонъя Карелиысь «Агентство «Звёзды Финно-Угрии», Пермь улосысь «Роза ветров» огазеяськонъёс.Мар бордын аспӧртэмлыкез вал туэ ӵошатсконлэн? «Роза ветров» огазеяськонлэн президентэз Светлана Кольчурина ивортӥз: та дырозь отчы пыриськылӥзы Россиысь фин-угор выжыосысь чеберайёс гинэ (пӧлазы вал Петрозаводскын улӥсь фин нылъёс но). Нош туэ асэныз тодматыны мылкыд кариз Эстониысь Мадли Вилсар. Озьыен, ӵошатсконлэн данэз кунгож сьӧрын но вӧлме ни.Ксения но Мадли сяна, ӵошатсконэ пыриськыны мылкыд каризы Комиысь Нина Тарабукина, Мордовиысь Дарья Учватова, Мурманск улосысь саам нылаш Юлия Бараковская, Марий Эл республикаысь Наталья Спиридонова, Пермь улосын ортчем «Краса Пармы» конкурсын пӧртэм номинациосын вормисе потэм коми-пермяк нылашъёс Анастасия Утробина но Екатерина Жукова.Шумпотон но йыр висён- «Уйпал кизили-2011» ӵошатсконэ пырисько шуыса, «Чеберай» луэме бере ик тодӥ, - мусо пальпотэ Ксения. - Конкурслэн положенияз угось пусъемын вал, вормисе потэмъёс «Уйпал кизилие» пыриськоно луозы. Мыноно-а, ӧвӧл-а Кудымкаре - таӵе юан мон азе ӧз султы. Удмуртилэсь данзэ одно ик утёно! «Чеберай» конкурсын кыкетӥ но куинетӥ инты басьтэмъёс Светлана Ипатова но Олеся Полатова Пермь улосэ мыныны ӧз быгатэ. Озьы мон отчы огнам шеди.Удмурт чебераймес конкурсэ ыстонлы, меӵак вераса, одӥг копейка но чакламын ӧй вал. Творчествоя номеръёссэ дасяны но, коньдон утчаны но Ксениялы аслыз ик сюлмаськоно луиз. Ярам, дунне вылысь ӟеч муртъёс быриллямтэ на. Мувыр-Вишур гурт муниципал кылдытэтлэн йырыз Елена Широбокова Ксенияез бурд улаз басьтӥз. Мон, пе, юрттэт курыса, Президентлы но вазиськыны дась. Шаркан муниципал кылдытэтлэн йырыз Александр Прохоров буйгатыны дыртӥз: эн, пе, пӧсекъялэ - коньдон шедьтом. Та юрттэт вӧзы ватсаськиз на Мувыр-Вишурысь «Ошмес» огазеяськонлэн висъям уксёез. Со сяна, Ксюшалы юрттӥзы Удмурт театрлэн кивалтӥсез Андрей Ураськин но нациосын ужан политикая министр Владимир Завалин.- Озьы ширтӥ Кудымкар городэ. Бӧрысьгес отчы вуизы мыным сцена вылын юрттӥсь группае - Шаркан черкогуртысь культурая юртысь «Забава» коллективысь нылъёс, - веранзэ азьланьтэ уйпал кизили. - Соос сяна, ӵошатсконлы дасяськыны юрттӥзы Мувыр-Вишур гуртысьтым калык культурая «Инвожо» центрысь специалистъёс.Зэмзэ вераса, Ксениялы «Уйпал кизили» ӵошатсконлы нимысьтыз дасяськоно ӧз луы ни - «Чеберайын» возьматэм номеръёсыз туж зол дасямын вал. Воштоно луиз удмурт калык сямез гинэ: таяз радэ со возьматӥз йӧ келян йылолэз. Андрей Ураськин куремъя нылашез сцена вылтӥ чебер вамышъяны дышетӥз модельер Олег Ажгихин. Андрей Иванович табере серемпыр вера: милемлы йыр висён вайид ук, Ксюша - табере, пе, сюлмаськоно конкурсэз асьме дорын радъяны.- Кудымкарын шокчыны маза ӧй вал, - тодаз вае нылаш. - Репетициосы вазь ӵукна вуиськом, уйшор вакытэ кошкиськом. Йылолъёсты пуктыны дышетӥсьмы монэн чик ӧз ужа. Тонэ, пе, Ксюша, дышетыны номырлы - калык сямъёсты мур шӧдӥськод, сцена вылын астэ синмаськымон возиськод. Кыдёкысен, пе, адӟиське тынад ненег нылкышно луэмед. Таӵе выросъёсын нылмуртъёс шер пумиськыло. Будэтӥз на: конкурсэ вуэмъёс пӧлысь одӥгезлэн но, пе, таӵе сямыз уг шӧдӥськы... Вожъяськон - Нош кызьы конкурсын асьсэды возизы фин-угор чеберайёс? Вожъяськон тылгизьы чик ӧз поталля-а? - тунсыкъяськисько Ксениялэсь.- Малпасько вал, таӵезэ палэнысь гинэ кылод шуыса. Паймытӥзы Мордовиысь чеберайлы юрттӥськыны вуэм группаысь нылашъёс. Конкурслэн сайтаз поттӥлям ивор: Удмуртиысь конкурсанткалэн анаез, пе, ӝожтӥське, ӵошатскон урод радъямын шуыса, нылме, пе, уйшорозь репетициосын возё но улонтӥяз уг келяло. Таӵе иворез тодыса, мон чылкак абдрай. Шуисько, мынам анае таӵезэ ноку ӧй лэсьтысал, ма, со Интернетэз но уг тоды. Берло ини шараяськиз, мордва нылъёс тазьы даурто. Конкурсэз радъясьёс соосты шонертон гожтыны косӥзы. Но соос, ӵошатскон йылпумъяськытозь, ӧз буйгатске: ялан маке «пӧраллязы». Жаль потӥз Мордовиысь чеберай - синмаськымон нылаш, нош юрттӥсьёсыз данзэ быдто... Таин валче вераме потэ: конкурс туж ӟеч, ваньзэ валаса радъямын вал. Туж ческыт сюдӥзы, ми бордын ужазы Пермь улосысь нимо-дано специалистъёс. Туж пайдаё ортчытъязы ваньмон дырмес - музейёсы, адӟытонъёсы нуллӥзы.Кин тодэ: Пермь улосын ортчись ӵошатсконэ вуэм удмурт нылашлы, оло, юрттӥз малпанъёсты быдэсъясь писпу?! Угось конкурслы дасяськон висказы чеберайёсты нуллӥзы Кудымкарысь аспӧртэмлыко музее. Солэн шораз ик пуктэмын ӝужыт писпу - пушказ бадӟым гырк, нош вайёсаз песьтэр ошемын. Со гырке пыриськод, яркыт малпандэ сипыртӥськод, сое бумага вылэ гожтӥськод но, отысь потыса, песьтэре куштӥськод. Ксения соку шыпыртӥз: вордскем палъёсылэсь данзэ ӝутыны мед пӧрмытом. Ма, таӵе кылъёсын мукет чеберайёс но писпулы вазиськизы вал, дыр. Но быдэстӥз со удмурт нылашлэсь малпанзэ гинэ.- Репетициос дыръя мукет чеберайёсын сокем ӧм эшъяське вал кадь, - вера Ксения. - Нош куке мынам йырам уко  (корона) бырттӥзы - соос монэ ӟечкыланы черодэ султӥзы. Шуизы: тон, пе, зэмос «Уйпал кизили»! Туж шуныт мылкыды кылиз ӵошатскон пумысен!Малпаськон«Уйпал кизилилэн» куронъёсызъя вормисе потэм нылаш кык ар ӵоже быдэс фин-угор дуннелэн пусэз луэ. Ксениялы соку ик ивортӥзы: сое ӧтчалозы фин-угор дуннеын ортчись бадӟым ужрадъёсы, проектъёсы. Пусйыны кулэ: «Уйпал кизилилы» дасям корона одӥг гинэ - со киысь кие выже. Ксения Воронцовалы со выжиз Анастасия Крохалёвалэсь. Ксения пусъемын Финляндие путёвкаен.- Азьланезлы малпанъёсы трос, - синъёсыз чиляло Ксениялэн. - Азьланьтоно Россиысь калык хозяйствоя академиын дышетсконме. Со сяна, туж ужаме потэ Ижысь Эшъяськон юртын. Пиналъёсты эктыны дышетысал, ужрадъёсты ортчытонэ пыриськысал - ма, коть выж миськисьын ужасал! Эшъяськон юртлы синмаськи вал ай Егит фин-угоръёслэн семинарзы дыръя...Ма, вордскем гуртаз но Ксения нокинэн воштонтэм адями. Мувыр-Вишур гуртысь культурая юртын тыршыкуз, кылдытӥз «Модус» группа. Дышетэм нылъёсыз вормисе потылӥзы ини пӧртэм ӵошатсконъёсын. Со сяна, Ксениялэн кичӧлтэмез улсын усьтэмын вал волонтёръёслэн отрядзы. Отчы пырисьёс кӧня ке ар ӵоже юрттӥськизы котыр гуртъёсысь оген кылем мӧйыослы.Ксения бордысь яркыт но шуныт тылсиос пазьгисько. Юан кылдэ: кыӵе казакпиез сюлэмаз нуллэ меда? Мар ватонэз на: монэн пумиськонэ Ксения вуиз егит пияшен. Костяен соос кык ар тодмо ини. Со Ижын вордскемын, выжыезъя - удмурт, анай-атаез угось Ксениялэн вордскем гуртысьтыз потэмын. Удмурт чеберайлэсь сюлэмзэ ас палаз карон понна Костялы кема бызьылоно луиз. Табере со Ксениялэн гажано муртэз: кыӵе ке ужрадлы но дасяськыны юрттӥськоз, келялоз-ваёз но. Огъя вераса, чебераймы оскымон киосын.Елена Никитина. Теги: Бускельёсмыдорын  